BEGRUNDELSE

1.BAGGRUND FOR FORSLAGET

•Forslagets begrundelse og formål

Aftalen om videnskabeligt og teknologisk samarbejde mellem Det Europæiske Fællesskab og Den Føderative Republik Brasilien ("aftalen") trådte i kraft den 7. august 2007. Aftalens artikel XII, stk. 2, fastsætter, at den i første omgang gælder "for en periode på fem år og kan forlænges efter overenskomst mellem parterne, idet den evalueres i løbet af det næstsidste år i hver efterfølgende periode". Aftalen blev senest forlænget i 2017 og løber indtil den 7. august 2022, medmindre parterne forlænger den for de kommende fem år.

Siden aftalens seneste forlængelse (Rådets afgørelse (EU) 2018/343 har Brasilien fortsat skabt fremgang i sin udvikling inden for videnskab, teknologi og innovation. Landet kan i kraft af sin størrelse og sine ressourcer sidestilles med et kontinent og betragtes som et "videnskabeligt kraftcenter" i Latinamerika. Brasilien har længe været EU's vigtigste regionale partner inden for videnskab, teknologi og innovation, og samarbejdet om forskning og innovation (FoI) er fortsat en vigtig og positiv byggesten i EU's overordnede forbindelser med landet.

De vigtigste samarbejdsinstrumenter er EU's rammeprogrammer for forskning og innovation. Blandt ikkeassocierede tredjelande var Brasilien det sjette mest aktive i Horisont 2020 og stod for over 25 % af deltagelsen fra latinamerikanske og caribiske lande (LAC) med en succesrate, der lå et godt stykke over gennemsnittet. Den evaluering, Europa-Kommissionen har foretaget, viser tydeligt, at aftalen udgør en vigtig ramme for fremme af samarbejdet mellem EU og Brasilien på de fælles prioriterede videnskabelige og tekniske områder, hvilket fører gensidige fordele med sig.

I Horisont 2020's løbetid (2014-2020) førte samarbejdet mellem EU's og Brasiliens forskersamfund bl.a. til yderligere udvikling af transatlantisk havforskning og innovation inden for den transatlantiske forskningsalliance på grundlag af Belémerklæringen med EU og Sydafrika. Desuden fandt et vigtigt samarbejde sted inden for sundhedsforskning, rettet mod globale udfordringer såsom zikavirus, med stærk brasiliansk deltagelse i de indkaldelser af forslag, som EU iværksatte i 2016. Det frugtbare samarbejde om håndtering af covid-19 skal fremhæves, hvor brasilianske enheder deltog i to projekter under de "nødindkaldelser", som Europa-Kommissionen iværksatte, og i multilaterale initiativer, navnlig det globale netværk for samarbejde inden for forskning i beredskab mod smitsomme sygdomme (GloPID-R). Desuden har brasilianske enheder gennem de sidste fem år med deres positive deltagelse i projekter vedrørende forskningsinfrastruktur bidraget til kortlægningen af LAC-forskningsinfrastrukturen.

Den samarbejdsordning, der blev indgået under aftalen i 2013 og fornyet i 2018 mellem Det Fælles Forskningscenter og Brasiliens ministerium for videnskab, teknologi og innovation, har styrket det bilaterale samarbejde på flere områder, navnlig katastrofeforebyggelse og krisestyring, overvågning af skovbrande og skovforringelse ved hjælp af telemåling, klimaændringer og kritiske råmaterialer.

Juridiske enheder, der er etablerede i ikkeassocierede højindkomsttredjelande, såsom Brasilien, afholder generelt de omkostninger, der er forbundet med deres deltagelse i samarbejdsaktiviteter under EU's rammeprogram for forskning og innovation. I denne forbindelse er det værd at bemærke, at der i maj 2018 blev undertegnet en administrativ ordning mellem Brasiliens føderale og statslige finansieringsorganer og Europa-Kommissionen med det formål at lette samarbejdet med de agenturer, der ydede finansiering til brasilianske juridiske enheders deltagelse i samarbejdsaktiviteter under Horisont 2020. En lignende ordning skal undertegnes inden for rammerne af Horisont Europa for at sikre, at brasilianske enheder støttes i deres deltagelse i projekter, der inden for rammerne af Horisont Europa udvælges med henblik på finansiering.

Mødet i EU og Brasiliens fælles styringsudvalg for videnskab og teknologi den 24. marts 2021 bekræftede den positive dynamik i vores dialog på alle ovennævnte områder med udsigt til at fortsætte og intensivere det bilaterale FoI-samarbejde under Horisont Europa (2021-2027). Alt dette lover godt for brasiliansk deltagelse i de fremtidige missioner og partnerskaber under Horisont Europa. Desuden er Brasilien prioriteret højt i EU-Udenrigstjenestens programmer for perioden 2021-2027 med en række EU-Brasilien Team Europe-initiativer, der fokuserer på overordnede EU-mål. Dette bekræfter Brasiliens position som en strategisk partner inden for videnskab, teknologi og innovation samt det betydelige synergipotentiale. I dette lys er det derfor i EU's interesse at forlænge aftalen om videnskabeligt og teknologisk samarbejde mellem Det Europæiske Fællesskab og Den Føderative Republik Brasilien for en ny periode på fem år. Begge parter bekræftede deres ønske om at forlænge aftalen ved en brevveksling den 11. maj 2021 og 24. maj 2021. Indholdet af den forlængede aftale er identisk med indholdet af den nuværende aftale.

•Sammenhæng med de gældende regler på samme område